లక్నో: ముఖ్యమంత్రి అయినంత మాత్రాన అత్యంత ఖరీదైన కార్లతో తిరగాలని ఏముంది? రాష్ట్ర ఖజానాపై భారం పడే పని మనమెందుకు చేయాలి? ఇలా ఆలోచించే ముఖ్యమంత్రి బహుశా యోగి ఆదిత్యనాథే కావచ్చు. రెండు కొత్త మెర్సిడెస్ సువ్లు కొనుగోలు చేయాలని యూపీ సీఎం యోగికి ఆయన సిబ్బంది మంగళవారం ఓ ప్రతిపాదన చేసినప్పుడు యోగి సున్నితంగా తోసిపుచ్చారు. ముఖ్యమంత్రి రూ.3.5 కోట్ల విలువైన మెర్సిడెజ్ న్యూ బ్రాండ్ కార్లు కొనుగోలు చేయాలని ఎస్టేట్ డిపార్ట్మెంట్ సలహా ఇచ్చింది. యోగి తడుముకోకుండా అలాంటిదేమీ అవసరం లేదని, మాజీ సీఎం అఖిలేష్ యాదవ్ వాడిన మెర్సిడెస్ కారు చాలని తేల్చిచెప్పారు. మాయావతి సీఎంగా ఉన్నప్పుడు ఖరీదైన లాండ్ క్రూయిజర్ కారులో తిరిగేవారు. ఆమె తర్వాత అధికారంలోకి వచ్చిన అఖిలేష్ రూ.1.5 కోట్లతో ఆధునీకరించిన మెర్సిడెస్ను వాడేవారు. నిజానికి యాదవ్ రెండు మెర్సిడెస్ కార్లను అప్పట్లో కొనుగోలు చేశారు. ఒకటి తనకోసం, మరొకటి తన తండ్రి ములాయం సింగ్ యాదవ్ కోసం. ములాయం సింగ్ యాదవ్ ఇప్పటికీ ఆ కారు వాడుతునే ఉన్నారు. రాష్ట్ర ప్రభుత్వం సమకూర్చిన మెర్సిడెస్ కారును తిరిగి అప్పగించాలని కోరవచ్చు కదా అని యోగి ఆదిత్యనాథ్ చెవిలో అధికారులు గుసగుసలాడారట. అయితే యోగి మాత్రం 'ఆయన (ములాయం) తనంత తానుగా ఇచ్చేస్తే సరి. లేకుండా మాత్రం అడక్కండి' అని సమాధానం ఇవ్వడం అధికారులను ఆశ్చర్యంలో ముంచెత్తిందట.
lakno: mukhyamantri ayinanta maatraana atyanta khareedaina kaarlatho tiragaalani emundi? rashtra khajanapai bharam pade pani manamenduku cheyali? ilaa aalochinche mukhyamantri bahusa yogi aadityanaathe kaavachhu. rendu kotta mercides suvlu konugolu cheyalani up cm yogiki aayana sibbandi mangalavaaram oo pratipaadana chesinappudu yogi sunnitamgaa tosipuchhaaru. mukhyamantri roo.3.5 kotla viluvaina mercidez nyoo brand kaarlu konugolu cheyalani estate department salaha ichindi. yogi tadumukokunda alantidemi avasaram ledani, maji cm akhilesh yadav vaadina mercides kaaru chaalani telchicheppaaru. mayavati cmga unnappudu khareedaina land cruiser kaarulo tirigevaaru. aame tarvaata adhikaaramloki vachina akhilesh roo.1.5 kotlatho aadhuneekarinchina mercidesnu vaadevaaru. nijaaniki yadav rendu mercides kaarlanu appatlo konugolu chesaru. okati tanakosam, marokati tana tandri mulayam sing yadav kosam. mulayam sing yadav ippatikee aa kaaru vaadutune unnaaru. rashtra prabhutvam samakuurchina mercides kaarunu tirigi appaginchaalani koravachhu kada ani yogi aadityanath chevilo adhikaarulu gusagusaladarata. ayithe yogi maatram 'aayana (mulayam) tananta taanugaa icheste sari. lekunda maatram adakkandi' ani samadhanam ivvadam adhikaarulanu aascharyamlo munchettindata.